Diari Oficial de la Generalitat Valenciana


Sumari del DOGV 7073, del 23-07-2013 (2013/7290)

RESOLUCIÓ de 5 de juliol de 2013, de la Conselleria d'Educació, Cultura i Esport, per la qual s'autoritza el funcionament d'una ula de cultura clàssica a Sagunt, Saguntina Domus Baebia, durant el curs 2013-2014.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7073

Data del DOGV
:   23-07-2013

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2013/7290


Data del document
:   05-07-2013

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 5 de juliol de 2013, de la Conselleria d'Educació, Cultura i Esport, per la qual s'autoritza el funcionament d'una ula de cultura clàssica a Sagunt, Saguntina Domus Baebia, durant el curs 2013-2014. [2013/7290]  
El 1997 van confluir dos iniciatives que van situar Sagunt com a referència de la cultura clàssica. D'una banda, el congrés sobre la vigència del teatre clàssic organitzat per professorat (Grup de Recerca Sagunt) de la Universitat de València, la clausura del qual es va realitzar a Sagunt. D'una altra, la celebració d'un festival de teatre grecollatí per a alumnat d'Ensenyança Secundària, dirigit per professorat d'esta etapa educativa que pertanyia a l'associació Prósopon. Esta associació va fer del Teatre Romà l'escenari en què es va celebrar el festival: un programa educatiu en què l'alumnat participant va llegir teatre clàssic, assistí a representacions realitzades per ells mateixos i visità la ciutat.  
  
Des de llavors, el festival es convoca anualment. A açò, s'hi suma l'esforç d'altres institucions que des de fa anys treballen perquè Sagunt siga un marc de referència de la cultura clàssica: l'Ajuntament i el CEFIRE. Finalment, l'any 2000, un grup de professors i professores de llengües clàssiques va iniciar un seminari de tallers de cultura clàssica, integrat en el CEFIRE de Sagunt, a què s'ha unit professorat de centres de Secundària i de centres de Primària. Este grup, amb motiu de la convocatòria anual del festival de teatre grecollatí, organitza els Ludi Saguntini, tallers en què es manipulen objectes i es juga amb conceptes romans; i s'oferix a l'alumnat que participa en el festival la possibilitat d'assistir als tallers. El curs passat es van rebre en l'aula més de 6.500 participants, i més de 10.000 en els Ludi Saguntini.   
  
Els components d'este seminari, vist l'interés suscitat i la importància que estava prenent este projecte educatiu, van decidir constituir-se en l'associació Ludere et Discere, Tallers de Cultura Clàssica de Sagunt.   
  
L'Administració educativa ha d'impulsar les iniciatives innovadores, les bones pràctiques i les experiències de qualitat contrastades per la comunitat escolar. Este és el cas de les activitats de cultura clàssica Ludi Saguntini, que des de fa més de dos lustres ha desenrotllat l'associació Ludere et Discere, formada per professorat de llatí i de grec, a Sagunt.  
  
És necessari donar tota l'estabilitat possible a esta iniciativa per a fomentar així l'aprenentatge de la cultura grecollatina. És molt important que els continguts de les matèries clàssiques arriben a l'alumnat, perquè d'esta manera puguen apreciar la cultura que han heretat. És convenient que la coneguen i la respecten per a ser-ne els transmissors en el futur. Ludere et Discere ha consolidat amb la seua iniciativa pròpia i el seu esforç un projecte que és un referent en tota Espanya i Europa. Amb els seus propis mitjans ha investigat, ha creat materials didàctics i ha construït tot l'instrumental necessari per a la realització de tallers educatius per a experimentar i conéixer múltiples facetes de la vida quotidiana, l'economia, la cultura, la societat, l'exèrcit, etc., del món clàssic.  
En la cultura clàssica i en els referents grecoromans trobem les arrels de la nostra societat, la nostra cultura i molts dels nostres costums, així com els primers passos, els fonaments i l'inici de la consolidació d'una nova metodologia per a estudiar, entendre i explicar el món, que consistixen en la utilització de la raó i la ciència enfront de les primitives explicacions mitològiques. El logos enfront del mite es va constituir, amb el pas dels segles, en una de les més importants aportacions del món occidental a la història de la humanitat. No podem perdre els nostres orígens, i per a això cal dissenyar iniciatives actives que imbriquen en l'educació no universitària, de forma imaginativa, tot el llegat de la cultura clàssica.  
En la legislació valenciana d'educació, el Decret 111/2007, de 20 de juliol, del Consell, pel qual s'establix el currículum de l'Educació Primària a la Comunitat Valenciana (DOCV 5562, 24.07.2007); el Decret 112/2007, de 20 de juliol, del Consell, pel qual s'establix el currículum de l'Educació Secundària Obligatòria a la Comunitat Valenciana (DOCV 5562, 24.07.2007), i el Decret 102/2008, d'11 de juliol, del Consell, pel qual s'establix el currículum del Batxillerat a la Comunitat Valenciana (DOCV 5806, 15.07.2008), arrepleguen els objectius i continguts relacionats amb el món i la cultura clàssics com a elements fonamentals en la comprensió de la nostra història i de les arrels de la civilització occidental.  
Després de cinc cursos d'experimentació en l'aplicació d'esta aula i d'haver-se realitzat el seguiment i les avaluacions corresponents, s'han obtingut les conclusions següents:  
1. L'aula manté un percentatge de resposta del cent per cent de les sessions oferides.  
2. El grau de satisfacció dels assistents, alumnat i professorat, se situa en nivells molt alts, i es valoren amb la màxima puntuació tant el local condicionat per l'Ajuntament de Sagunt com els materials, les explicacions, les activitats dels tallers, la competència científica i didàctica del professorat i l'organització del conjunt de l'Aula Didàctica de Cultura Clàssica de Sagunt.  
Per tot això, i en virtut de les competències que m'atribuïx el Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, vista la proposta de data 30 de maig de 2013, de la directora general d'Innovació, Ordenació i Política Lingüística, i de conformitat amb esta, resolc:  
  
Primer. Objecte i descripció  
1. Autoritzar el funcionament de l'Aula Didàctica de Cultura Clàssica de Sagunt, amb el nom de Saguntina Domus Baebia, durant el curs 2013-2014.  
2. Esta aula suposa un projecte educatiu innovador i de qualitat que pretén submergir l'alumnat en el món clàssic. Serà gestionada pel professorat especificat en l'annex I seguint les instruccions organitzatives i de funcionament que s'inclouen com a annex II a esta resolució.  
  
  
Segon. Objectius  
1. Generar una oferta educativa, relacionada amb la cultura clàssica, atractiva i adreçada prioritàriament a centres educatius de la Comunitat Valenciana per a complementar i reforçar les activitats que realitzen en este camp de coneixement.  
2. Consolidar l'oferta educativa dels tallers de cultura clàssica, considerada com una bona pràctica educativa, i oferir-la durant tot el curs escolar.  
3. Desenrotllar itineraris historicoartístics a la ciutat de Sagunt per a ampliar el coneixement històric, artístic i patrimonial, i utilitzar per a això el ric patrimoni de Sagunt i la seua oferta museística.  
4. Suscitar en l'alumnat assistent a l'Aula Didàctica de Cultura Clàssica de Sagunt la curiositat i l'interés pel món grecoromà per mitjà d'activitats lúdiques.  
5. Difondre els estudis didàctics de l'associació Ludere et Discere amb criteris i finalitats pedagògics.  
6. Promoure que les activitats dutes a terme en els tallers convertisquen la ciutat de Sagunt en un referent clàssic de la didàctica de la cultura clàssica, no sols a Espanya, sinó també a Europa.  
7. Participar, en la mesura que siga possible, en projectes europeus que difonguen el respecte i el coneixement de la cultura clàssica.  
  
Tercer. Destinataris  
1. Podrà participar en esta aula didàctica tot l'alumnat d'ensenyances no universitàries de centres públics, concertats i privats, prioritàriament de la Comunitat Valenciana.  
2. L'assignació de visites als centres de fora de la Comunitat Valenciana es realitzarà sempre que tots els centres de la Comunitat que ho hagen sol·licitat hagen sigut atesos, a excepció de les jornades específiques que amb este fi es puguen organitzar.  
3. L'Aula Didàctica de Cultura Clàssica de Sagunt Saguntina Domus Baebia participarà activament durant la setmana dels Ludi Saguntini, i serà seu d'alguns dels tallers que s'oferixen, raó per la qual durant eixa setmana no s'acceptaran reserves.  
Al seu torn, durant la primera setmana del mes de juliol es realitzarà l'escola d'estiu Acadèmia Saguntina, adreçada a alumnat europeu, en col·laboració amb Euroclassica, Associació Europea de Professors de Llengües Clàssiques.  
4. La informació sobre la programació de les activitats, reserves i normes de funcionament s'enviarà a tots els centres a l'inici de cada curs mitjançant el correu electrònic, de manera que estos puguen sol·licitar participar-hi, confeccionar el seu programa d'activitats complementàries incorporades a la PGA, aprovar-la en el seu consell escolar i programar els seus aspectes didàctics específics seguint les orientacions de l'equip de l'Aula Didàctica de Cultura Clàssica de Sagunt i els criteris propis de cada centre.  
5. Per a formalitzar la participació, el professorat responsable de la Saguntina Domus Baebia gestionarà les sol·licituds i les inscripcions per mitjà de la pàgina , que es publicita en la web de la Direcció General d'Innovació, Ordenació i Política Lingüística i en la de .  
  
Quart. Recursos humans i materials  
1. L'Aula Didàctica de Cultura Clàssica de Sagunt comptarà, perquè es puga realitzar, amb els recursos humans i materials necessaris per al seu funcionament i manteniment.  
2. El professorat assignat a l'aula durant el curs 2013-2014 són funcionaris docents que pertanyen a l'associació Ludere et Discere, Tallers de Cultura Clàssica de Sagunt, i que s'especifiquen en l'annex I. Es destinen, en comissió de servicis, dos docents amb dedicació exclusiva a l'aula, els quals hauran de garantir el funcionament de la programació, descrita en l'annex II, de l'Aula Didàctica de Cultura Clàssica de Sagunt Saguntina Domus Baebia.  
  
Quint. Coordinació  
L'òrgan de direcció i coordinació didàctica estarà format pel professorat adscrit a l'aula, el coordinador o la coordinadora de tallers de cultura clàssica, l'assessor o assessora de cultura clàssica de la xarxa de CEFIRE, un inspector o una inspectora adscrit a la zona de Sagunt i l'alcalde de l'Ajuntament de Sagunt o la persona en qui delegue, sota la coordinació de qui exercisca la direcció de la Secció de Gestió de Convocatòries d'Innovació de la Direcció General d'Innovació, Ordenació i Política Lingüística.  
  
Sext. Organització  
1. El grup didàctic Ludere et Discere, Tallers de Cultura Clàssica de Sagunt, que està format per professorat de cultura clàssica i gaudix de formació pròpia en cultura clàssica i d'una rica experiència en el realització de tallers, actuarà com a grup assessor de l'aula i realitzarà tasques de suport i millora de l'Aula Didàctica de Cultura Clàssica de Sagunt . Els membres d'esta associació hi aportaran, per mitjà de la coordinació del professorat destinat a l'aula, la seua experiència, els seus coneixements i els materials didàctics elaborats.  
2. Respecte a l'experiència i als seus coneixements, hi aportaran la confecció dels programes anuals, les orientacions al professorat dels centres sol·licitants perquè la visita es prepare i s'aprofite al màxim, el protocol d'acollida, l'exposició introductòria, la realització dels tallers proposats anualment, l'anàlisi i valoració dels cursos, així com la proposta per als cursos següents, i plantejaran la modificació dels tallers realitzats i/o l'ampliació del nombre d'estos. Tal com s'establix en el punt quart, els docents responsables del desenrotllament de l'aula seran membres dels tallers de cultura clàssica. Per a realitzar la seua labor, estos podran rebre el suport d'uns altres membres de la seua associació, així com el d'estudiants universitaris, que podran assistir a alguna sessió dels tallers, i el de monitors de l'Ajuntament de Sagunt.  
  
3. Respecte als materials didàctics elaborats per l'associació, esta permetrà que siguen utilitzats en l'Aula Didàctica de Cultura Clàssica de Sagunt Saguntina Domus Baebia, i cedix el dret a ser reproduïts, amb la finalitat de substituir els deteriorats i els que, pel seu caràcter fungible, siguen usats per l'alumnat en les diferents sessions. En tot cas, es reconeixen i respecten els drets d'autoria i propietat de l'associació sobre el conjunt dels materials mencionats, i els autors podran disposar-ne tant per a la celebració de les sessions de la Saguntina Domus Baebia com per als fins que consideren.  
  
Sèptim. Col·laboracions  
Per al desenrotllament del funcionament d'esta aula didàctica es podran subscriure acords de col·laboració amb la corporació local de Sagunt i altres entitats, a fi de garantir els recursos necessaris per a consolidar l'Aula Didàctica de Cultura Clàssica de Sagunt, així com l'èxit dels seus objectius.  
  
Octau. Avaluació  
A l'acabament del curs escolar 2013-2014, la Direcció General d'Innovació, Ordenació i Política Lingüística avaluarà el funcionament de l'aula autoritzada en esta resolució i realitzada pel professorat determinat.  
  
Nové. Producció d'efectes  
Esta resolució produirà efecte l'endemà que es publique en el Diari Oficial de la Comunitat Valenciana.  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, contra esta resolució, que posa fi a la via administrativa, es podrà interposar un recurs potestatiu de reposició o directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la consellera d'Educació, Cultura i Esport en el termini d'un mes a comptar de l'endemà que es publique.  
b) El recurs contenciós administratiu haurà de formalitzar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà que es publique.  
  
València, 5 de juliol de 2013.- La consellera d'Educació, Cultura i Esport: María José Catalá Verdet.  
  
  
ANNEX I  
  
Recursos humans assignats a l'Aula Didàctica de Cultura Clàssica de Sagunt Saguntina Domus Baebia: personal destinat amb dedicació exclusiva, en comissió de servicis, a l'Aula Didàctica de Cultura Clàssica de Sagunt.  
  
Nom i cognoms, DNI, centre de destinació actual  
Rosario Marco Gascó, 81505884Y, IES Ausiàs March (Manises).  
M.ª Desamparados Moreno Valero, 64122824G, IES Ricardo Marín Ibáñez (Cheste).  
  
  
ANNEX II  
  
Instruccions organitzatives i de funcionament de l'Aula Didàctica de Cultura Clàssica de Sagunt Saguntina Domus Baebia, a Sagunt, durant el curs 2013-2014  
  
1. Denominació: la denominació de l'aula és Saguntina Domus Baebia. Aula Didàctica de Cultura Clàssica de Sagunt.  
2. Justificació: per a vincular el projecte amb la història de Sagunt, s'ha triat el nom d'una de les famílies més destacades de la ciutat, els Baebii. Les seues vides ens permetran recrear fragments de la societat, de la família, de la política, de la religió, etc., a la ciutat de Sagunt durant l'època romana.  
Objectius  
a) Objectius generals:  
- Tractar com a patrimoni clàssic les restes immaterials de la cultura antiga, especialment la romana.  
- Experimentar, per mitjà de l'ús i la manipulació, la quotidianitat de la cultura romana: cuina, epigrafia, mosaics, mitologia, jocs, vestimenta, ciència, etc.  
- Complementar l'oferta museística i itinerària que es basa en l'audició i l'observació d'objectes i restes materials.  
- Facilitar i ampliar l'activitat del seminari Tallers de Cultura Clàssica en la mesura que el material elaborat puga ser emmagatzemat en condicions i els seus estudis didàctics siguen atesos amb criteris i finalitats pedagògics.  
b) Objectius específics:  
- Comprovar que la vida actual està amerada de la cultura clàssica.  
- Ampliar la concepció que sovint es té sobre el patrimoni, que arriba, no sols a les restes materials, sinó també als aliments i als procediments d'elaboració, joc, comunicació-  
- Assimilar que les persones som els transmissors del patrimoni clàssic.  
- Complementar i/o reforçar l'activitat exercida en els centres escolars.  
- Elaborar objectes, imatges i materials que puguen emportar-se a casa i als centres.  
- Participar activament en projectes europeus que promoguen el coneixement de la cultura clàssica.  
4. Continguts  
L'oferta educativa de l'Aula Didàctica de Cultura Clàssica de Sagunt Saguntina Domus Baebia es basa en la realització de tallers en què es realitzen activitats relacionades amb la cultura clàssica, complementada per la realització d'un itinerari historicoartístic per Sagunt.  
5. Recursos per al desenrotllament del projecte en l'aula  
a) Instal·lacions:  
Casa de la Pujada al Castell, 24, de l'Ajuntament de Sagunt.  
Lloc privilegiat per a este projecte per la proximitat al Museu de Sagunt, al Teatre Romà, al castell i a la trama urbana dels barris més antics de la ciutat.  
b) Recursos humans  
El professorat assignat a l'aula i especificat en l'annex I d'esta resolució realitzarà les funcions següents:  
- Realitzar anualment la campanya, via correu electrònic, d'oferta a tots els centres.  
- Portar el registre de sol·licituds, la datació de les visites i la comunicació amb els centres.  
- Gestionar la comptabilitat seguint el model dels centres públics: els ingressos oficials, esponsoritzats, taxats, costos de materials, etc.  
  
- Controlar les existències, necessitats i compres dels materials.  
  
- Col·laborar amb el seminari de tallers de cultura clàssica en l'estudi i la concreció de propostes.  
- Seguir el procés d'impressió de materials de propaganda i lús dels tallers de cultura clàssica.  
- Atendre les instal·lacions en coordinació amb l'Ajuntament.  
- Preparar les visites diàries amb tot el que suposa de disposició d'espai i de materials.  
- Atendre les visites diàries.  
- Arreplegar i disposar l'espai i els materials per a la següent visita del dia.  
- Realitzar les memòries anuals.  
- Concretar les propostes per al nou curs escolar.  
6. Usuaris i protocol d'assistència a l'aula  
Atenent les característiques d'este projecte educatiu, els destinataris són l'alumnat d'Educació Primària, d'ESO i de Batxillerat, de cicles formatius, principalment, i participants d'unes altres entitats de forma sempre complementària.  
D'acord amb la demanda, i sempre que siga possible, es podrà adaptar l'activitat a l'alumnat d'unes altres etapes educatives.  
La visita a l'Aula Didàctica de Cultura Clàssica de Sagunt és una activitat educativa que requerix la participació activa del professorat dels centres que sol·liciten realitzar-la, no sols durant la realització a Sagunt, sinó també tant prèviament per a preparar-la com posteriorment per a extraure conclusions del que s'ha realitzat. Per a facilitar esta tasca, l'equip responsable de l'Aula Didàctica de Cultura Clàssica de Sagunt li proporcionarà guies didàctiques i materials de suport. Durant el desenrotllament de les activitats programades en l'Aula Didàctica de Cultura Clàssica de Sagunt, dels tallers i dels itineraris historicoartístics, el professorat dels centres assistents acompanyarà els seus grups. Si el grup responsable de l'Aula Didàctica de Cultura Clàssica de Sagunt ho considera necessari, es podrà sol·licitar a cada centre una programació en què concreten els detalls del treball que cal realitzar al centre mateix per a rendibilitzar al màxim l'activitat.  
Per a la presentació de sol·licituds podrà utilitzar-se la pàgina web , que es publicita en la pàgina web de la Conselleria () i en . El número de telèfon és 349 079 708, i el número de fax, 397 498 361.  
7. Funcionament de l'aula  
El procediment general serà el següent:  
7.1. A l'inici del curs escolar, tots els centres de la Comunitat Valenciana de Primària, Secundària i Batxillerat rebran un correu electrònic en què es posa a la seua disposició l'Aula Didàctica de Cultura Clàssica de Sagunt Saguntina Domus Baebia.  
7.2. Els centres, per mitjà de la pàgina web, hauran de sol·licitar dia, hora, llengua i taller a què desitgen assistir. Una vegada concretat tot això, el professorat de l'Aula Didàctica de Cultura Clàssica de Sagunt consignarà la visita en l'agenda i facilitarà en la seua pàgina el material perquè el professorat del centre la prepare amb antelació.  
7.3. Una setmana abans de la visita, com a màxim, els centres faran l'ingrés del cost dels materials i ho comunicaran als responsables de l'aula per fax o per correu electrònic.  
7.4. L'alumnat, amb el professorat responsable, es presentarà en les instal·lacions de la Saguntina Domus Baebia el dia i l'hora acordats.  
7.5. L'alumnat estarà sota el control del professorat responsable de l'aula i del professorat del mateix centre que els acompanya.  
7.6. Una vegada conclosa l'activitat, es farà una valoració del treball realitzat per mitjà d'una enquesta via correu electrònic.  
8. Programa dels tallers didàctics  
8.1. Es confeccionarà un programa de tallers, de dimarts a divendres, amb la incorporació d'itineraris didàctics per Sagunt, d'acord amb el següent horari orientatiu:  
Grup A / Grup B  
09.30 € 10.00: Recepció del grup  
10.00 € 12.00: Tallers/itinerari  
12.00 € 12.30: Descans  
12.30 € 14.30: Tallers/itinerari  
Els dilluns, com que els recintes arqueològics estan tancats, no se citarà centres, i el treball del personal serà intern per a preparar i reposar materials i organitzar i planificar les visites i les activitats.  
8.2. Els tallers que calga realitzar en la Saguntina Domus Baebia seran programats pel professorat responsable, d'entre els creats per l'associació Ludere et Discere. Per al curs 2013-2014 està previst desenrotllar els següents:  
- «Ludi mythologici». Taller de mitologia.  
- «Tessellae». Taller de mosaic romà.  
- «De re coquinaria». Taller de cuina romana antiga.  
- «Fibulae». Taller d'indumentària romana i grega.  
- «Incipit Titivillus». Taller d'escriptura en l'antiguitat.  
- «Ludi Romani». Taller de jocs romans.  
- «Logos et physis». Taller de ciència en el món antic.  
- «Tempore capto». Taller sobre les formes de mesurar, entendre el temps, rellotges i calendaris.  
- «Aetates hominis». Taller sobre les etapes de la vida, de la infància a la maduresa.  
- «Arcana antiqua». Taller de màgia i endevinació.  
- «Balnea et unguenta». Taller d'higiene i estètica en l'antiguitat.  
  
- «Itinera saguntina». Taller sobre els vestigis romans a Sagunt.  
- «Militaria». Taller de la vida del legionari.  
- «Nuptiae Romanae». Taller d'una boda romana.  
- «Un dia amb els Baebis saguntins». Taller sobre una jornada romana.  
- «». Taller sobre ceràmica grega.  
- «Cursus Honorum». Taller sobre la carrera política.